和李果州同遊茅山贈
作者：劉宰
朝代：宋

paragraphs: 我家荆溪東，矮屋八九間。
石田人不耕，自占水一灣。
十年去城市，樂此清晝閒。
飽聞西州英，奧學窺孔顔。
見賢豈無時，冰開水潺潺。
朅來潔齊俟，一語開冥頑。
錦機神所祕，啟示不吾慳。
追隨妙高臺，勇往不作艱。
蹇步驅弗前，逸駕杳難攀。
惆悵默無言，詩卷慚空還。
三茅在何許，天末聳髻鬟。
勝處不可窮，老我嘗窺斑。
幽人去不歸，夜鶴守松關。
夫君金玉姿，秀氣超人寰。
興來得同遊，句就知難刪。
應同太史筆，有副藏名山。